‘วิริยะ’กินรวบประกัน‘อีโคคาร์’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ชูซ่อมห้างราคาบริการนำ 5บริษัทแข่งเดือดซิวฮอนด้า
โพสต์ทูเดย์ — วิริยะกินรวบประกันรถใหม่ป้ายแดงอีโคคาร์ นิสสัน ราคาได้ใจผู้ผลิต เครือข่ายครอบ คลุมทั่วประเทศ 
แหล่งข่าวจากบริษัท นิสสัน ลีสซิ่ง (ประเทศไทย) เปิดเผยว่า บริษัทประกันวินาศภัยที่ได้รับคัดเลือกให้เข้ามาบริการประกันภัยรถยนต์นิสสัน อีโคคาร์ หรือรถประหยัดพลังงานเป็นมิตรกับสิ่งแวดล้อม มี 2 บริษัท คือ บริษัท วิริยะประกันภัย และบริษัท ประกันคุ้มภัย เนื่องจากทั้งสองบริษัทยอมรับเงื่อนไขให้ลูกค้านำรถเข้าซ่อมที่ศูนย์บริการนิสสันหรือซ่อมห้าง และมีเครือข่ายบริการทั่วประเทศ
แหล่งข่าวจากบริษัท วิริยะประกันภัย กล่าวว่า บริษัทมีแบรนด์หรือชื่อเสียงเป็นที่ยอมรับ เครือข่ายการให้บริการครอบคลุม และรับเงื่อนไขของนิสสันได้ในกรณีซ่อมห้าง รวมถึงราคาเบี้ยประกันภัย ก็สามารถแข่งขันได้ 
อย่างไรก็ตาม บริษัทได้เปิดให้ลูกค้าสามารถที่จะนำรถเข้าซ่อมอู่ในเครือของบริษัทได้ กรณีการซ่อมตัวถังรถ ซึ่งทางนิสสันมีศูนย์บริการซ่อมตัวถังจำนวนจำกัด และลูกค้ามั่นใจได้ในเรื่องของอะไหล่ เพราะอะไหล่เป็นชนิดเฉพาะรถอีโคคาร์ที่จะต้องสั่งซื้อจากศูนย์นิสสันเท่านั้น
“เราไม่ได้มีการประเมินว่าความเสียหายต่อเบี้ยประกันภัยจะเป็นเท่าไหร่ เพราะรถประเภทนี้เป็นรถรุ่นใหม่ที่เพิ่งเปิดตัวในประเทศไทย ยังไม่รู้ว่าราคาอะไหล่เป็นเท่าไหร่ เราคาดว่าจะมีรถรุ่นนี้ออกสู่ตลาดประมาณ 1 หมื่นคัน” แหล่งข่าวเปิดเผย
แหล่งข่าวจากสมาคมประกันวินาศภัย เปิดเผยว่า ขณะนี้มี 6 บริษัทประกันภัยรายใหญ่ เสนอตัวเข้าไปรับประกันภัยรถยนต์ฮอนด้า อีโคคาร์ ประกอบด้วย บริษัท นวกิจประกันภัย บริษัท วิริยะประกันภัย บริษัท สินมั่นคงประกันภัย บริษัท กรุงเทพประกันภัย บริษัท ประกันคุ้มภัย และบริษัท แอลเอ็มจีประกันภัย ซึ่งราคาเบี้ยประกันภัยที่มีการเสนออยู่ระหว่าง 1.41.8 หมื่นบาทต่อปี 
“ตอนนี้ทางฮอนด้าเขายังไม่ได้ผลิตออกขาย แต่เขามีแผนที่จะผลิตออกมาในปีนี้ และมีการเปิดให้บริษัทประกันภัยเสนอราคาและเงื่อนไขเข้าไป” แหล่งข่าวเปิดเผย
แหล่งข่าวเปิดเผยว่า เบื้องต้นคาดว่าราคาเบี้ยประกันภัยน่าจะอยู่ประมาณ 1.5 หมื่นบาทต่อปี โดยอิงจากราคาเบี้ยประกันรถฮอนด้าแจ๊ซในท้องตลาดปัจจุบัน ซึ่งราคาที่แต่ละบริษัทเสนอเข้าไปต่างกันแค่หลักพันบาทต้นๆ
“ในแง่ราคาอะไหล่รถอีโคคาร์ยังไม่รู้ว่าเท่าไหร่ แต่ถ้าเป็นรถขนาดเล็กที่วิ่งกันอยู่ในท้องตลาดขณะนี้ อะไหล่ของฮอนด้าจะแพงกว่าโตโยต้าประมาณ 15% และรถมาสด้า 2 จะแพงกว่าฮอนด้า 15% ก็ใช้สถิติของรถเล็กอ้างอิง” แหล่งข่าวเปิดเผย
นายกฤษณ์ หิญชีระนันท์ ผู้ช่วยกรรมการผู้จัดการฝ่ายการตลาดประกันภัยรถยนต์ บริษัท วิริยะประกันภัย กล่าวว่า บริษัทตั้งเป้าหมายว่าจะมีรถอีโคคาร์ทำประกันภัยกับบริษัทประมาณ 30% ของรถอีโคคาร์แต่ละรุ่นที่ออกมา โดยมีจุดแข็งที่มีพนักงานศูนย์ปฏิบัติการสินไหมทดแทน 108 แห่ง และศูนย์ซ่อมมาตรฐานวิริยะประกันภัย ที่พร้อมให้บริการด้านการซ่อมรถยนต์กว่า 430 แห่งทั่วประเทศ